
Decizia nr. 950 din 03.12.2025
privind somarea S.C. RTV HD S.R.L.
cu sediul în Str Democrației nr. 28A, Construcția C1, et. 2, ap. 8, Ploiești, jud. Prahova,
tel.: 0318609499/0318605130   fax: 0316203330/0318605120
e-mail: office@rtv.net; roxana.niculescu@rtv.net   C.U.I. 47245597

- pentru postul de televiziune ROMÂNIA TV / ROMÂNIA TV HD
Bd. Dimitrie Pompeiu nr. 6A, parter, sector 2, București
 
Întrunit în ședința publică din 3 decembrie 2025, Consiliul Național al Audiovizualului a analizat raportul întocmit de Direcția Monitorizare în baza sesizării  înregistrată la CNA sub nr. 27856/08.11.2025, cu  privire la emisiunea  „Știrile România TV” difuzată de postul  România Tv în data de 07.11. 2025.
Serviciul de programe de televiziune cu denumirea ROMÂNIA TV/ROMÂNIA TV HD aparține radiodifuzorului S.C. RTV HD S.R.L. (licența audiovizuală S-TV 281.7/09.06.2011 eliberată la 12.01.2023 şi decizia de autorizare nr. 1779.2/26.01.2023).
[bookmark: _Hlk171948694]În urma vizionării de imagini și a analizării raportului de monitorizare, după dezbateri, membrii Consiliului au constatat încălcarea de către radiodifuzor a dispozițiilor art. 43 alin. (2) Decizia CNA nr. 573 din 25 iunie 2025 privind Codul de reglementare a conținutului audiovizual, conform cărora în cazul în care acuzațiile prevăzute la alin. (1) sunt aduse de furnizorul de servicii media audiovizuale, acesta trebuie să respecte principiul audiatur et altera pars; respectarea acestui principiu presupune condiții nediscriminatorii de exprimare până la finalul aceluiași program în cadrul căruia s-au făcut acuzațiile. În situația în care persoana vizată refuză să prezinte un punct de vedere, trebuie precizat acest fapt.”
În fapt, conform raportului de monitorizare, cu privire la aspectele invocate de petent în sesizarea nr. 27856/08.11.2025 a fost monitorizată emisiunea de dezbatere Știrile România TV, interval orar 15.00-15.50, difuzată de postul România TV în data de 07.11.2025, moderată de dna Laura Duță.
	Invitați: Daniel Savu- fost senator, Dan Andronic- jurnalist, prin telefon, Raluca Boboc- analist politic, Tonel Pop- avocat  
Redăm din raportul de monitorizare:
”Titluri: ȘPĂGARUL DIN BIROUL LUI BOLOJAN VOIA SĂ AJUNGĂ LA BAZA NATO; CRISTINA TRĂILĂ L-A DUS PERSONAL PE BARBU ȘI BOGOS LA BOLOJAN; TRĂILĂ ȘI BARBU DE LA VASLUI CONDUCEAU GUVERNUL 
Moderatoarea: Continuăm dezbaterea, dar vreau să vă arăt imaginile acuma, pentru că au apărut aceste informații. Te rog Augustin, chiar acum imaginile. Cristina Trăilă a fost cea care l-a dus personal pe Barbu, șeful PNL din Vaslui, și omul de afaceri Bogos în birou la Bolojan. Trailă și Barbu de la Vaslui conduceau Guvernul. Trailă cureaua de transmisie, spun sursele noastre, între Bolojan și Coldea. Bolojan asculta de gruparea Trăilă din PNL care vrea să predea partidul lui Coldea, domnule Dan Andronic sunt informațiile obținute pe surse. 
Da Andronic: Să îl predea. E ultima... ar fi ultima bomboană pe coliva liberalismului în România.
Daniel Savu: E predat deja domne.  Nu a pus Coldea pe Trăilă...
Dan Andronic: Bravo lui. 
Daniel Savu: Da nu l-a pus Coldea pe Orban care era slugă la Trăilă, bărbatul lui Trăilă asta, că ei cică au divorțat ca să nu mai aibă probleme penale. Au divorțat, dar tot ei conduc pe acolo. Adică nu l-a adus Coldea pe Orban din prima săptămână i-a dat Orban banii lui ăla a lui Micula, dar acuma se chinuiește să ia banii înapoi de la Micula. Deci cum a ajuns la Guvern locul lui Dăncilă Orban, sluga lui Trăilă, Trailă fiind și el sluga lui Coldea, a dat imediat banii și a semnat tot ce nu semna Dăncilă. Deci este... Coldea conduce în continuare tot ce vrei și guvernul și PSD-ul și orice. 
Dan Andronic: Eu zic să-l punem prim-ministru ca să nu se mai încurce. 
Daniel Savu: Da nu vrea că ia o grămadă de bani neavând nicio răspundere.
Tonel Pop:  Auziți, știți, am avut, am o revelație pe această informație, deci vreau să ducă puii cu salmonella la NATO. Păi de asta, domnule însemnă că au fugit americanii. Deci au aflat informația din timp și noi ne zbatem aici și președinția și toată presa de ce au fugit americanii? Cred că au aflat că vrea ăsta să aducă pui cu salmonella și atunci au fugit oamenii să se salveze. 
Moderatoarea: Doamna Boboc.
Raluca Boboc: O scurtă precizare despre domnul Barbu. Domnul Barbu nu face parte din organizația Vaslui. Domnul Barbu face parte din organizația PNL Ilfov condusă de domnul Hubert Thuma. El a fost parașutat la Vaslui pentru că nu a mai prins locuri pe listele de la Ilfov și într-adevăr își dorește foarte mult să ajungă parlamentar. Deci a început foarte bine mandatul și a început așa. Asta e un pre-mandat de parlamentar cu  un trafic de influență. Despre doamna Trăilă, trebuie să ne uităm să vedem cine a numit-o în guvern. Ea a fost adusă în guvern, secretar general de către domnul Predoiu. Deci vorbim de rețeaua Trăilă- Predoi-Coldea aici, ca să fim corecți până la capăt. 
Moderatoarea: Ei au dansat împreună. Am dat imagini cu această doamnă Trăilă și afaceristul Bogos, pe de o parte, pe de altă parte Bolojan sunt informații foarte clare cu șeful PNL care l-a dus, vacanțe, făceau împreună doamna Boboc, adică destul de apropiați. 
Raluca Boboc: Dintre toate aceste încercări ale acestui om de afaceri să obțină diverse avantaje, cea mai gravă mi se pare întrevederea cu premierul României. Deci nu avea ce să caute...
Moderatoarea: Sigur că da. Uite la Moșteanu nu a ajuns, la Nicușor Dan aici nu a ajuns. 
Raluca Boboc: Probabil că au fost într-adevăr niște avertizări, niște note, or fi ținut cont de ele, faptul că domnul Bolojan s-a întâlnit cu acest om în Guvernul României și mai vine și purtătoarea de cuvânt, doamna Dogioiu și minte că au avut o întâlnire de partid cu domnul Barbu. Păi, la Guvernul României nu se țin ședințe de partid. La Guvernul României discută despre criza economică, măsuri pentru populație. Ori ei discutau acolo... ce discutau? Șpăgi? 
Moderatoarea: Nu știu. 
Daniel Savu: Nu vă uitați puțin, doamnelor, vă rog uitați-vă la ăsta acum adică el este un găinar și la propriu, și la figurat. Adică nu numai că se ocupă cu găini infestate...
Moderatoarea: Găinar ne găinar, cifră de afaceri de 20 de milioane de euro, foști rezerviști, foști generali au stata acolo la masă. E o nebunie întreagă, sunt percheziții în desfășurare. News alert chiar acum.(...)
În continuare s-a discutat un alt subiect. 
În cadrul emisiunii a fost prezentate următoarele imagini/ materiale video:
· Cristina Trăilă alături de echipa PNL, cu mențiunea afișată: RESPECT PENTRU VASLUI ALEGE ECHIPA PNL! (rep.00.17, S1);
· cu omul de afaceri Bogos aflat în diferite ipostaze: spațiul public, într-o încăpere;
· cu premierul Bolojan alături de actori politici;
· scurtă secvență video de la un eveniment în care se poate observa cum un bărbat dansează alături de o femeie ce poartă o rochie vișinie.
În timpul emisiunii nu a fost contactată Cristina Trăilă (și nici nu s-au făcut încercări de contactare)  pentru a prezenta un punct de vedere față de aceste afirmații. 
După analizarea raportului de monitorizare și vizionarea unor secvențe din înregistrări, membrii Consiliului au constatat că, în emisiunea de dezbatere „Știrile România TV”, difuzată în data de 07.11.2025, în direct, au fost prezentate informații de natură acuzatoare la adresa doamnei Cristina Trăilă, deputat în Parlamentul României, fără a se prezenta și un punct de vedere al acestuia, radiodifuzorul având obligația de a respecta principiul audiatur et altera pars prevăzut de art. 43 alin. (2) din Codul audiovizualului; respectarea acestui principiu presupune condiții nediscriminatorii de exprimare până la finalul aceluiași program în cadrul căruia s-au făcut acuzațiile. Or, din conținutul raportului de monitorizare reiese că radiodifuzorul nu a solicitat punctul de vedere al persoanei la care s-a făcut referire în emisiune și nici nu s-a menționat că s-a încercat contactarea acesteia pentru un punct de vedere în acest sens.
Consiliul a constatat că, în emisiunea analizată, a fost prezentată o investigație jurnalistică referitoare la o presupusă prezentare și aducere a domnilor Barbu și Bogos, care fac subiectul unei anchete a DNA pentru presupuse fapte de corupție, în biroul    d-lui Ilie Bolojan, prim ministrul României.
Astfel atât din titlu, cât și pe parcursul emisiunii a fost acreditată ideea că doamna Trăilă ar fi implicată direct în această situație.
Redăm spre exemplificare, titluri: „ȘPĂGARUL DIN BIROUL LUI BOLOJAN VOIA SĂ AJUNGĂ LA BAZA NATO; CRISTINA TRĂILĂ L-A DUS PERSONAL PE BARBU ȘI BOGOS LA BOLOJAN; TRĂILĂ ȘI BARBU DE LA VASLUI CONDUCEAU GUVERNUL.” 
Un fragment din cuprinsul emisiunii: „Moderatoarea: Cristina Trăilă a fost cea care l-a dus personal pe Barbu, șeful PNL din Vaslui, și omul de afaceri Bogos în birou la Bolojan. Trailă și Barbu de la Vaslui conduceau Guvernul. Trailă cureaua de transmisie, spun sursele noastre, între Bolojan și Coldea. Bolojan asculta de gruparea Trăilă din PNL care vrea să predea partidul lui Coldea, domnule Dan Andronic sunt informațiile obținute pe surse.”
Consiliul a reținut că, deși pe parcursul acestei emisiuni, moderatorul, și prin comentarii din voce off sau prin titlurile afișate pe ecran, au formulat acuzații concrete, factuale, punctuale, de natură a prejudicia imaginea și a discredita persoana vizată, în cadrul emisiunii, nu a fost prezentat punctul de vedere al persoanei în cauză în legătură cu faptele grave care îi erau imputate, lucru ce i-ar fi oferit posibilitatea reală de a-și preciza poziția și de a clarifica acuzațiile punctuale, mai ales că prin astfel de acuzații îi era compromisă activitatea politică și profesională. De asemenea, radiodifuzorul nici nu a informat publicul că persoane în cauză, deși contactată, a refuzat să prezinte vreun punct de vedere, pentru ca telespectatorii să poată aprecia în cunoștință de cauză asupra informațiilor prezentate.
Pentru aceste considerente, ţinând cont de criteriile de individualizare a sancţiunii prevăzute de art. 90 alin. (4) din Legea audiovizualului, membrii Consiliului au propus sancționarea radiodifuzorului cu somație publică.
Supusă la vot, propunerea de sancţionare a fost adoptată cu respectarea condiţiilor de legalitate prevăzute de art. 15 din Legea audiovizualului.
În temeiul prevederilor art. 91 alin. (1) şi (2) din Legea audiovizualului nr. 504/2002, cu modificările şi completările ulterioare,
Consiliul Naţional al Audiovizualului adoptă următoarea

DECIZIE:

Art. 1 Radiodifuzorul S.C. RTV HD S.R.L., licența audiovizuală S-TV 281.7/09.06.2011 eliberată la 12.01.2023 şi decizia de autorizare nr. 1779.2/26.01.2023 pentru serviciul de programe de televiziune ROMÂNIA TV, se sancționează cu somație publică de intrare în legalitate pentru încălcarea dispozițiilor art. 43 alin.(2) din Decizia CNA nr. 573 din 25 iunie 2025 privind Codul de reglementare a conținutului audiovizual.
Art. 2 În conformitate cu prevederile art. 93 alin. (3) din Legea audiovizualului, prezenta decizie poate fi atacată direct la secția de contencios administrativ a Curții de apel, fără a fi necesară formularea unei plângeri prealabile, în termen de 15 zile de la comunicare.
Art. 3 Potrivit dispozițiilor art. 931 alin. (1) şi (2) din Legea nr. 504/2002, cu modificările şi completările ulterioare, radiodifuzorul are obligația de a transmite pe serviciul de programe de televiziune  ROMÂNIA TV, în următoarele 24 de ore de la comunicare, sonor şi vizual, de cel puțin 3 ori, în intervalul orar 18.00-22.00, din care o dată în principala emisiune de știri, următorul text:

„Consiliul Național al Audiovizualului a sancționat cu somație publică de intrare în legalitate postul ROMÂNIA TV, deoarece în emisiunii „Știrile România TV”, difuzată în ziua de 7 noiembrie 2025, au fost prezentate informații de natură acuzatoare la adresa unei persoane, cu referire la săvârșirea unor posibile fapte ilegale fără a se prezenta și punctul de vedere al acesteia, fiind  încălcate prevederile art. 43 din Codul audiovizualului.
Potrivit dispozițiilor invocate, în virtutea dreptului la propria imagine, în cazul în care furnizorul de servicii media audiovizuale aduce acuzații privind fapte sau comportamente ilegale ori imorale, acesta trebuie să respecte principiul audiatur et altera pars; respectarea acestui principiu presupune condiții nediscriminatorii de exprimare până la finalul aceluiași program în cadrul căruia s-au făcut acuzațiile,  iar în situația în care persoana vizată refuză să prezinte un punct de vedere, trebuie precizat acest fapt .”

Vă atragem atenția că textul nu poate fi difuzat în calupuri de publicitate.


VICEPREȘEDINTE,

VALENTIN-ALEXANDRU JUCAN


Întocmit, Serviciul Juridic,
Reglementări și Relații Europene
Şef serviciu Ciobanu Dumitru

